KIRJALLINEN KYSYMYS E-3004/00 esittäjä(t): Elspeth Attwooll (ELDR) komissiolle. Tuberkuloosin torjunta.



Virallinen lehti nro 136 E , 08/05/2001 s. 0154 - 0155



KIRJALLINEN KYSYMYS E-3004/00 esittäjä(t): Elspeth Attwooll (ELDR) komissiolle (26. syyskuuta 2000) Aihe: Tuberkuloosin torjunta DOTS-hoitomenetelmä (Directly Observed Treatment Short-course) on osoittautunut käytettävissä olevista tuberkuloosiepidemioiden hoitomenetelmistä kaikkein tehokkaimmaksi. Voiko komissio ilmoittaa, mitä toimia se toteuttaa tämän valvotun avohoidon edistämiseksi menetelmänä, jolla voidaan torjua tuberkuloosiepidemiat erityisesti Afrikassa ja Aasiassa? Poul Nielsonin komission puolesta antama vastaus (19. lokakuuta 2000) Tuberkuloosi on useimmissa tapauksissa parannettavissa, jos lääkekuuri otetaan kokonaisena. Ongelmia ilmenee silloin, kun lääketoimitukset keskeytyvät tai potilas keskeyttää hoidon tuntiessaan olonsa paremmaksi. Tällä tavoin tuberkuloosibasilli tulee vastustuskykyiseksi lääkkeille. DOTS-hoitomenetelmä (directly observed treatment, short-course) on Maailman terveysjärjestön (WHO) suosittelema tuberkuloosin standardihoitomenetelmä, joka on kehittynyt 20 vuoden aikana toteutetuista ohjelmista saatujen kokemusten tuloksena. Tämä strategia on käytössä useimmissa Afrikan ja Aasian maissa, ja se saa komission tukea. Tuberkuloosin torjunta on elimellinen osa terveydenhuoltojärjestelmää. Tuberkuloosin tehokkaan torjunnan ja hoidon tulisi kuulua jokaisen maan kansalliseen terveydenhuolto-ohjelmaan, ja se tulisi rahoittaa kansallisesta talousarviosta. Suuresta tarpeesta ja riittämättömistä terveydenhuoltovaroista johtuen tuberkuloosin torjunnassa on kuitenkin erityisesti kehitysmaissa jouduttu usein turvautumaan ulkopuolisten lahjoittajien apuun. Monet yhteisön toteuttamat toimet ovat tärkeitä tuberkuloosin torjunnan kannalta Euroopassa ja muualla maailmassa. Eurooppaan kohdistuvista yhteisön toimista mainittakoon seuraavat: - Tartuntatautien epidemiologisen seurannan ja valvonnan verkosto(1), joka saattaa tartuntatautien hoidosta vastaavat laitokset ja terveysviranomaiset jatkuvaan keskinäiseen yhteyteen sekä - Aidsin ja eräiden muiden tartuntatautien ehkäisemistä koskeva yhteisön toimintaohjelma(2), jonka yhteydessä myönnetään taloudellista tukea hankkeille kuten Euro-TB (tuberkuloosin tarkkailu WHO:n Euroopan alueella, johon kuuluu 51 maata, myös useita Aasian maita). Komissio osallistuu myös muuhun alan toimintaan kuten Itämeren alueen tartuntatautien torjunnan työryhmään ja EU:n ja Yhdysvaltojen väliseen tartuntatautityöryhmään. Komissio antaa laajaa tukea kehitysmaiden terveydenhuoltojärjestelmien vahvistamiseen, ja tähän sisältyy myös tuberkuloosin torjunta. Tällaisen järjestelmäkeskeisen lähestymistavan suosiminen on ollut yhteisön nimenomainen valinta. Sen vuoksi ei ole saatavilla yksityiskohtaisia tietoja siitä, miten suuri osuus yhteisön kehitysbudjetista käytetään tuberkuloosin torjuntaan. Yhteisön sitoumukset terveys-, aids- ja väestöalalla olivat vuonna 1998 runsaat 700 miljoonaa euroa yli sadassa kehitysmaassa. Yhteistyössä kehitysmaiden kanssa harjoitettavat tutkimustoimet erityisesti uusien lääkkeiden, diagnoosimenetelmien ja rokotteiden kehittämiseksi ja testaamiseksi rahoitetaan yhteisön normaalista tutkimusbudjetista. Vuosina 19941998 käytettiin tuberkuloosia koskevaan tutkimukseen noin 3,5 miljoonaa euroa. Komissio antoi 20. syyskuuta 2000 tiedonannon neuvostolle ja parlamentille(3) pääasiallisten tartuntatautien (tuberkuloosi, malaria ja hiv/aids) torjuntatoimien ehdotetusta nopeuttamisesta köyhyyden vähentämiseen liittyen. Yhteisön uusi aloite antaa mahdollisuuksia uudenlaisiin yhdenmukaisiin strategioihin tautien torjunnassa. Komissio järjesti Brysselissä 28. syyskuuta 2000 yhdessä WHO:n ja YK:n aids-ohjelman (UNAIDS) kanssa korkean tason keskustelutilaisuuden tästä aloitteesta. Näiden strategioiden soveltamisesta laaditaan nyt toimenpideohjelmaa. Komissio tulee edelleen parantamaan tuberkuloosilääkkeiden saantia kehitysmaissa, jotta DOTS-menetelmän mukaista hoitoa voitaisiin noudattaa entistä paremmin. (1) Euroopan parlamentin ja neuvoston päätös N:o 2119/98/EY, tehty 24 päivänä syyskuuta 1998, EYVL L 268, 3.10.1998. (2) Euroopan parlamentin ja neuvoston päätös N:o 647/96/EY, tehty 29 päivänä maaliskuuta 1996, EYVL L 95, 16.4.1996. (3) KOM(2000) 585 lopullinen.